প্রাক্তন মডেল জেরি হল যে তাঁর বাগদত্তা, সে খবর মার্ডক নিজেই দিয়েছেন তাঁরই মালিকাধীন একটি ব্রিটিশ দৈনিকের ব্যক্তিগত বিজ্ঞাপনের কলামে!
দু’জনের গত মাস চারেকের প্রেমপর্ব এই পরিণতি পেয়েছে গত সপ্তাহান্তে। লস অ্যাঞ্জেলেসে ‘গোল্ডেন গ্লোব’ পুরস্কার অনুষ্ঠানের সময়েই মার্ডক জেরিকে বিয়ের প্রস্তাব দেন। সোৎসাহে রাজি হন ‘রক এন’ রোল’ তারকা তথা ‘দ্য রোলিং স্টোন্‌স’এর প্রতিষ্ঠাতা মিক জ্যাগারের প্রাক্তন সঙ্গিনী জেরি।
মার্ডক এবং জেরিকে প্রকাশ্যে একসঙ্গে দেখা গিয়েছিল গত অক্টোবরে। লন্ডনের টুইকেনাম স্টেডিয়ামে, রাগবি বিশ্বকাপে। খেলার এক উত্তেজনাময় মুহূর্তে মার্ডককে দেখা গিয়েছিল পার্শ্ববর্তিনী জেরির গালে চুমু খেতে।
৮৪ বছর বয়সী মার্ডকের এটি হবে চতুর্থ বিয়ে। ৫৯ বছরের জেরির দ্বিতীয়। ’৭০-এর দশকের ডাকসাইটে মডেল জেরি ১৯৭৭ সাল থেকে জ্যাগারের সঙ্গে থাকলেও তাঁদের বিয়ে হয় ১৯৯০ সালে। যদিও ইন্দোনেশিয়ার বালিতে হিন্দুমতে করা সেই বিবাহ আইনি স্বীকৃতি পায়নি। ১৯৯৯-এ ছাড়াছাড়ি হয় জেরি ও জ্যাগারের। তাঁদের চার সন্তান। আত্মজীবনীতে জেরি জানিয়েছিলেন, প্রাক্তন স্বামীর কোকেন-হেরোইনের নেশা ছাড়াতে পারলেও তাঁর যখন-তখন বিভিন্ন মহিলার সঙ্গে জড়িয়ে পড়ার অভ্যাস ছাড়াতে পারেননি!
মার্ডকের পুরনো তিনটি বিয়েতেই ছিল চমক। প্রথম স্ত্রী প্যাট্রিশিয়া বুকার ছিলেন বিমানসেবিকা। উড়ানে পরিচয় পৌঁছে যায় ১১ বছরের দাম্পত্যে। দ্বিতীয় স্ত্রী আনা টর্ভে ছিলেন সাংবাদিক। সাক্ষাৎকার নিতে গিয়ে মার্ডকের সঙ্গে পরিচয়। সেই বিয়ে টিকেছিল তিন দশকেরও বেশি সময়। ১৯৯৯-এ আনার সঙ্গে বিচ্ছেদের ১৮ দিনের মাথায় ৩৮ বছরের ছোট ওয়েন্ডি ডেং’কে তিনি বিয়ে করেন। ওয়েন্ডি তখন মার্ডকের সংস্থার পদস্থ কর্মী। তাঁদের বিচ্ছেদ হয় ২০১৩ সালে।
২০১১-এ লন্ডনের পার্লামেন্টে একটি শুনানির সময়ে মার্ডকের দিয়ে ধেয়ে আসা একদলা শেভিং ফোম আটকেছিলেন ওয়েন্ডি। তার দু’বছরের মধ্যে বিবাহবিচ্ছেদ। যার অন্যতম কারণ ছিল, ব্রিটেনের প্রাক্তন প্রধানমন্ত্রী টনি ব্লেয়ারের সঙ্গে ওয়েন্ডির বিবাহবহির্ভূত সম্পর্ক।
মার্ডকের ছ’টি সন্তান এবং সাতজন নাতি-নাতনি। সন্তানদের প্রত্যেকেই তাঁর সংস্থার লভ্যাংশের অংশীদার। গত সপ্তাহান্তে গোল্ডেন গ্লোবের অনুষ্ঠানে মার্ডক যখন তাঁর নতুন প্রেমিকাকে নিয়ে রেড কার্পেটে হাঁটছেন, তখন তাঁদের সঙ্গে ছিলেন মার্ডকের বড় ছেলে লাকলান এবং পুত্রবধূ সারা।